A fost cea mai tânără femeie deputat, cea mai tânără femeie senator şi prima femeie primar de municipiu din istorie. Lia Olguţa Vasilescu, primarul Craiovei, împlineşte astăzi 40 de ani. La mulţi ani!E tăbăcită în politică şi imună la orice atac“Împlinesc 40 de ani şi va fi o zi ca oricare alta, cu şedinţă la partid, cu rezolvarea unor avize pentru primărie, cu câteva momente pentru familie. Au fost 40 de ani norocoşi, cu o carieră pe care şi-ar dori-o multe femei. Am fost cea mai tânără femeie deputat, cea mai tânără femeie senator şi prima femeie primar de municipiu din istorie. Dacă îmi doresc să fiu mai mult decât sunt? Nu e bine să fii nemulţumit cu ce ai! Am candidat la parlament pentru că mi-am dorit o carieră politică, dar primăria a fost o provocare. Cred că, la început, doar eu am crezut că voi câştiga. Nimeni nu dădea şansă unui femei, în inima Olteniei. Şi acum e o provocare să finalizez toate proiectele începute, iar la final de mandat va fi, fără îndoială, o nouă provocare. Vom vedea... Singura datorie faţă de mine însămi rămâne timpul petrecut cu familia. Prea scurt! Uneori îmi las copilul dormind şi îl găsesc tot dormind. Am descoperit, cu stupoare, într-o seară, că ştie să citească, la vârsta de 4 ani şi jumătate, atunci când citea peste umărul meu sms-ul pe care îl scriam. Am pierdut multe momente din viaţa lui pentru a rezolva problemele altora, dar am şi petrecut cele mai fericite momente lângă el.Fiecare vârstă are farmecul ei. Se spune că femeia devine femeie după vârsta de 30 de ani. Sper doar să o moştenesc pe mama care până la 55 de ani nu a avut un rid. Până acum aşa pare. Mă simt bine în pielea mea, sunt tăbăcită în politică şi imună la orice atac (tocmai pentru că am auzit atâtea mizerii şi minciuni despre mine încât nu îmi închipui că s-ar putea spune ceva mai grav) şi nu aş vrea să schimb nimic din ce am făcut până acum. Vă doresc şi vouă ceea ce doresc tuturor prietenilor mei: noroc ca al meu!”